               COMISIA EUROPEANĂ
            Bruxelles, 2.8.2019
            COM(2019) 362 final
            2019/0165(NLE)
            Propunere de
            DECIZIE A CONSILIULUI
            privind semnarea și aplicarea provizorie, în numele Uniunii Europene, a Protocolului la Acordul de asociere euro-mediteraneean interimar privind schimburile comerciale și cooperarea dintre Comunitatea Europeană, pe de o parte, și Organizația pentru Eliberarea Palestinei (OEP), care acționează în numele Autorității Palestiniene din Cisiordania și Fâșia Gaza, pe de altă parte, referitor la un acord-cadru între Uniunea Europeană și Autoritatea Palestiniană din Cisiordania și Fâșia Gaza privind principiile generale ale participării sale la programele Uniunii

               EXPUNERE DE MOTIVE

               1.CONTEXTUL PROPUNERII

               În cadrul politicii europene de vecinătate (PEV), deschiderea treptată a anumitor programe și agenții ale Uniunii Europene, astfel încât la acestea să poată participa și țările partenere la PEV, este una dintre numeroasele măsuri de promovare a reformei, a modernizării și a tranziției în vecinătatea Uniunii Europene. Comisia Europeană a prezentat pe larg acest aspect în Comunicarea sa din decembrie 2006 privind abordarea generală menită să le permită țărilor partenere la politica europeană de vecinătate să participe la activitatea agențiilor comunitare și la programele comunitare
                  1
               .

               Consiliul a aprobat această abordare în concluziile sale din 5 martie 2007
                  2
               .

               În urma acestei comunicări și a concluziilor din 5 martie 2007, Consiliul a emis, la 18 iunie 2007, directive de autorizare a Comisiei să negocieze acorduri-cadru cu Algeria, Armenia, Azerbaidjan, Egipt, Georgia, Israel, Iordania, Liban, Moldova, Maroc, Autoritatea Palestiniană, Tunisia și Ucraina, privind principiile generale de participare a acestora la programele comunitare
                  3
               .

               Consiliul European din iunie 2007
                  4
                a reafirmat importanța majoră a PEV și a aprobat Raportul intermediar de activitate al președinției
                  5
               , care fusese prezentat Consiliului cu ocazia reuniunii acestuia din 18 și 19 iunie 2007, precum și concluziile conexe ale Consiliului
                  6
               . Acest raport a reamintit directivele emise de Consiliu în vederea negocierii protocoalelor adiționale relevante.

               Comunicarea comună a Comisiei și a Înaltului Reprezentant al Uniunii Europene pentru afaceri externe și politica de securitate intitulată „Un răspuns nou în contextul schimbărilor din țările vecine”
                  7
               , aprobată prin concluziile Consiliului din 20 iunie 2011, a subliniat în continuare intenția UE de a facilita participarea țărilor partenere la programele UE.

               Până în prezent s-au semnat protocoale similare cu Algeria
                  8
               , Armenia
                  9
               , Azerbaidjan
                  10
               , Georgia
                  11
               , Israel
                  12
               , Iordania
                  13
               , Liban
                  14
               , Moldova
                  15
                Maroc
                  16
               , Tunisia
                  17
                și Ucraina
                  18
                și se discută încheierea unui protocol cu Egiptul. În septembrie 2018, în cadrul reuniunii Comitetului mixt UE - Autoritatea Palestiniană, aceasta din urmă și-a exprimat interesul de a semna un protocol la un acord-cadru privind eventuala sa participare deplină la anumite programe ale UE.

               Obiectivul protocolului este de a stabili normele financiare și tehnice care să îi permită Autorității Palestiniene să participe la anumite programe ale UE. Cadrul orizontal instituit prin protocol stabilește principiile pentru cooperarea economică, financiară și tehnică și îi permite Autorității Palestiniene să beneficieze de asistență, în special de asistență financiară, din partea Uniunii Europene în temeiul programelor. Acest cadru se aplică numai programelor ale căror acte juridice constitutive relevante prevăd posibilitatea participării Autorității Palestiniene. Prin urmare, semnarea și aplicarea provizorie a protocolului nu implică exercitarea, în cadrul diverselor politici sectoriale, a competențelor care sunt exercitate la instituirea programelor.

               2.CONTEXTUL JURIDIC

                  Acordul de asociere euro-mediteraneean interimar privind schimburile comerciale și cooperarea dintre Comunitatea Europeană, pe de o parte, și Organizația pentru Eliberarea Palestinei (OEP), care acționează în numele Autorității Palestiniene din Cisiordania și Fâșia Gaza, pe de altă parte, a fost semnat la 24 februarie 1997 și a intrat în vigoare la 1 iulie 1997.

                  Consiliul European din 17 și 18 iunie 2004 a salutat propunerile Comisiei privind PEV și a aprobat concluziile Consiliului din 14 iunie 2004.

                  La 5 martie 2007, Consiliul și-a exprimat sprijinul în privința abordării generale și globale, prezentate în Comunicarea Comisiei din 4 decembrie 2006, de a le da partenerilor la PEV posibilitatea să participe la activitatea agențiilor comunitare și la programele comunitare în funcție de meritele lor și în cazul în care temeiurile juridice permit acest lucru.

               În urma acestei comunicări și a concluziilor din 5 martie 2007, Consiliul a emis, la 18 iunie 2007, directive de autorizare a Comisiei să negocieze acorduri-cadru cu țările vizate de PEV privind principiile generale de participare a acestora la programele comunitare
                  19
               .

               Temeiul juridic material pentru semnarea protocolului este articolul 209 din Tratatul privind funcționarea Uniunii Europene (TFUE). Temeiul juridic procedural este articolul 218 alineatele (5) și (7) din TFUE.

               Protocolul va fi semnat cu Autoritatea Palestiniană din Cisiordania și Fâșia Gaza, care este contrapartea UE pentru punerea în aplicare a Acordului de asociere interimar
                  20
               .

               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

                  Nu se aplică.

               4.IMPLICAȚIILE BUGETARE

               Autoritatea Palestiniană contribuie financiar la bugetul general al Uniunii Europene în funcție de programele specifice la care participă.

               Termenele și condițiile specifice privind participarea Autorității Palestiniene la fiecare program, în special contribuția financiară datorată, se stabilesc în cadrul unui memorandum de înțelegere dintre Comisie și autoritățile competente ale Autorității Palestiniene, pe baza criteriilor stabilite de programele respective.

               Fiecare memorandum de înțelegere încheiat în temeiul articolului 5 din protocol prevede, în conformitate cu Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012, că activitățile de control financiar, auditurile sau alte verificări, inclusiv investigațiile administrative, vor fi efectuate de Comisie, de Oficiul European de Luptă Antifraudă și de Curtea de Conturi sau vor fi efectuate sub autoritatea acestora.

               Se adoptă dispoziții detaliate privind controlul financiar și auditul, măsurile administrative, sancțiunile și recuperarea, pe baza cărora Comisia, Oficiul European de Luptă Antifraudă și Curtea de Conturi dobândesc competențe echivalente cu cele pe care le dețin în raport cu beneficiari sau contractanți stabiliți în Uniune.

               5.ALTE ELEMENTE

               În cel mult trei ani de la data intrării în vigoare a prezentului protocol și, ulterior, la fiecare trei ani, părțile pot să examineze punerea în aplicare a prezentului protocol în funcție de participarea efectivă a Autorității Palestiniene la programele Uniunii.

               Termenele și condițiile specifice privind participarea Autorității Palestiniene la fiecare program, în special procedurile de raportare și de evaluare, se stabilesc în cadrul unui memorandum de înțelegere dintre Comisie și autoritățile competente ale Autorității Palestiniene, pe baza criteriilor stabilite de programele respective.

               2019/0165 (NLE)

               Propunere de

               DECIZIE A CONSILIULUI

               privind semnarea și aplicarea provizorie, în numele Uniunii Europene, a Protocolului la Acordul de asociere euro-mediteraneean interimar privind schimburile comerciale și cooperarea dintre Comunitatea Europeană, pe de o parte, și Organizația pentru Eliberarea Palestinei (OEP), care acționează în numele Autorității Palestiniene din Cisiordania și Fâșia Gaza, pe de altă parte, referitor la un acord-cadru între Uniunea Europeană și Autoritatea Palestiniană din Cisiordania și Fâșia Gaza privind principiile generale ale participării sale la programele Uniunii

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 209, coroborat cu articolul 218 alineatele (5) și (7),

               având în vedere propunerea Comisiei Europene,

               întrucât:

               (1)La 18 iunie 2007, Consiliul a autorizat Comisia să negocieze un protocol la Acordul de asociere euro-mediteraneean interimar privind schimburile comerciale și cooperarea dintre Comunitatea Europeană, pe de o parte, și Organizația pentru Eliberarea Palestinei (OEP), care acționează în numele Autorității Palestiniene din Cisiordania și Fâșia Gaza, pe de altă parte, referitor la un acord-cadru între Uniunea Europeană și Autoritatea Palestiniană din Cisiordania și Fâșia Gaza privind principiile generale ale participării sale la programele Uniunii („protocolul”).

               (2)Negocierile s-au încheiat.

               (3)Obiectivul protocolului este de a stabili normele financiare și tehnice care să îi permită Autorității Palestiniene să participe la anumite programe ale UE. Cadrul orizontal instituit prin protocol stabilește principiile pentru măsurile de cooperare economică, financiară și tehnică și îi permite Autorității Palestiniene să beneficieze de asistență, în special de asistență financiară, din partea Uniunii Europene în temeiul programelor. Acest cadru se aplică numai programelor ale căror acte juridice constitutive relevante prevăd posibilitatea participării Autorității Palestiniene. Prin urmare, semnarea și aplicarea provizorie a protocolului nu implică exercitarea, în cadrul diverselor politici sectoriale, a competențelor care sunt exercitate la instituirea programelor.

               (4)Protocolul ar trebui semnat în numele Uniunii Europene și ar trebui să se aplice cu titlu provizoriu până la finalizarea procedurilor necesare pentru încheierea sa,

               ADOPTĂ PREZENTA DECIZIE:

               Articolul 1

               Se autorizează semnarea, în numele Uniunii, a Protocolului la Acordul de asociere euro-mediteraneean interimar privind schimburile comerciale și cooperarea dintre Comunitatea Europeană, pe de o parte, și Organizația pentru Eliberarea Palestinei (OEP), care acționează în numele Autorității Palestiniene din Cisiordania și Fâșia Gaza, pe de altă parte, referitor la un acord-cadru între Uniunea Europeană și Autoritatea Palestiniană din Cisiordania și Fâșia Gaza privind principiile generale ale participării sale la programele Uniunii, sub rezerva încheierii protocolului menționat.

               Textul protocolului este atașat la prezenta decizie.

               Articolul 2

               Secretariatul General al Consiliului stabilește instrumentul prin care se acordă puteri depline pentru semnarea protocolului, sub rezerva încheierii sale, persoanei (persoanelor) indicate de negociatorul protocolului.

               Articolul 3

               Protocolul se aplică cu titlu provizoriu, în conformitate cu articolul 10, de la data semnării sale până la finalizarea procedurilor necesare pentru încheierea sa.

               Data semnării protocolului se va publica în Jurnalul Oficial al Uniunii Europene.

               Articolul 4

               Comisia este împuternicită să stabilească, în numele Uniunii, termenele și condițiile specifice aplicabile participării Autorității Palestiniene la fiecare program în parte, inclusiv contribuția financiară datorată. Periodic, Comisia informează cu privire la aceste aspecte grupul de lucru competent al Consiliului.

               Articolul 5

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu,

                     Președintele

                     (1)

                        COM(2006) 724 final, 4 decembrie 2006.

                     (2)

                        Concluziile CAGRE din 5 martie 2007.

                     (3)

                        Decizia Consiliului (restricted) de autorizare a Comisiei să negocieze protocoale […], documentul nr. 10412/07.

                     (4)

                        Concluziile președinției – Bruxelles, 21-22 iunie 2007, documentul nr. 11177/07.

                     (5)

                        Raportul intermediar de activitate al președinției intitulat „Consolidarea politicii europene de vecinătate”, documentul nr. 10874/07.

                     (6)

                        Concluziile privind consolidarea politicii europene de vecinătate (adoptate de Consiliul Afaceri Generale și Relații Externe) la 18 iunie 2007, documentul nr. 11016/07.

                     (7)

                        COM(2011) 303 final, 25 mai 2011.

                     (8)

                        JO L 14, 18.1.2017, p. 2.

                     (9)

                        JO L 174, 13.6.2014, p. 1.

                     (10)

                        JO L 199, 26.7.2016, p. 1.

                     (11)

                        JO L 165, 4.6.2014, p. 16.

                     (12)

                        JO L 129, 17.5.2008, p. 39.

                     (13)

                        JO L 89, 25.3.2014, p. 6.

                     (14)

                        JO L 202, 28.7.2016, p. 3.

                     (15)

                        JO L 131, 18.5.2011, p. 1.

                     (16)

                        JO L 90, 28.3.2012, p. 1.

                     (17)

                        JO L 297, 13.11.2015, p. 1.

                     (18)

                        JO L 133, 20.5.2011, p. 1.

                     (19)

                        Decizia Consiliului (restricted) de autorizare a Comisiei să negocieze protocoale […], documentul nr. 10412/07.

                     (20)

                        A se vedea, de asemenea, Planul de acțiune semnat cu Autoritatea Palestiniană, în conformitate cu Decizia (UE) 2019/222 a Consiliului din 20 decembrie 2018.

    ---documentbreak---

               COMISIA EUROPEANĂ
            Bruxelles, 2.8.2019
            COM(2019) 362 final
            ANEXĂ
            la
            Propunerea de Decizie a Consiliului
            privind semnarea și aplicarea provizorie, în numele Uniunii Europene, a Protocolului la Acordul de asociere euro-mediteraneean interimar privind schimburile comerciale și cooperarea dintre Comunitatea Europeană, pe de o parte, și Organizația pentru Eliberarea Palestinei (OEP), care acționează în numele Autorității Palestiniene din Cisiordania și Fâșia Gaza, pe de altă parte, referitor la un acord-cadru între Uniunea Europeană și Autoritatea Palestiniană din Cisiordania și Fâșia Gaza privind principiile generale ale participării sale la programele Uniunii

               ANEXĂ

               Protocol
                  la Acordul de asociere euro-mediteraneean interimar

               privind schimburile comerciale și cooperarea dintre Comunitatea Europeană, pe de o parte,

               și Organizația pentru Eliberarea Palestinei (OEP), care acționează în numele Autorității Palestiniene din Cisiordania și Fâșia Gaza, pe de altă parte,

               referitor la un acord-cadru între Uniunea Europeană și Autoritatea Palestiniană din Cisiordania și Fâșia Gaza

               privind principiile generale ale participării sale la programele Uniunii

               UNIUNEA EUROPEANĂ, denumită în continuare „Uniunea”, pe de o parte,

               și

               Autoritatea Palestiniană din Cisiordania și Fâșia Gaza, denumită în continuare „Autoritatea Palestiniană”, pe de altă parte,

               denumite în continuare „părțile”,

               întrucât:

               1.Acordul de asociere euro-mediteraneean interimar privind schimburile comerciale și cooperarea dintre Comunitatea Europeană, pe de o parte, și Organizația pentru Eliberarea Palestinei (OEP), care acționează în numele Autorității Palestiniene din Cisiordania și Fâșia Gaza, pe de altă parte („acordul de asociere interimar”), a fost semnat la 24 februarie 1997 și a intrat în vigoare la 1 iulie 1997.

               2.Consiliul European din 17 și 18 iunie 2004 a salutat propunerile Comisiei Europene referitoare la o politică europeană de vecinătate (PEV) și a aprobat concluziile Consiliului din 14 iunie 2004.

               3.Consiliul s-a pronunțat în repetate rânduri în favoarea acestei politici.

               4.La 5 martie 2007, Consiliul și-a exprimat sprijinul în privința abordării generale și globale, prezentate în Comunicarea Comisiei Europene din 4 decembrie 2006, de a le da partenerilor la PEV posibilitatea să participe la activitățile agențiilor comunitare și la programele comunitare în funcție de meritele lor și în cazul în care temeiurile juridice permit acest lucru.

               5.Autoritatea Palestiniană și-a exprimat dorința de a participa la o serie de programe ale Uniunii.

               6.Termenele și condițiile specifice, în special contribuția financiară, precum și procedurile de raportare și de evaluare privind participarea Autorității Palestiniene la fiecare program ar trebui stabilite în cadrul unui memorandum de înțelegere între Comisia Europeană și autoritățile competente ale Autorității Palestiniene,

               CONVIN URMĂTOARELE:

               Articolul 1

               Se autorizează participarea Autorității Palestiniene la toate programele actuale și viitoare ale Uniunii deschise participării Autorității Palestiniene în conformitate cu dispozițiile relevante de adoptare a acestor programe.

               Articolul 2

               Autoritatea Palestiniană contribuie financiar la bugetul general al Uniunii Europene în funcție de programele specifice la care participă.

               Articolul 3

               Se autorizează participarea reprezentanților Autorității Palestiniene, în calitate de observatori și în ceea ce privește aspectele care privesc Autoritatea Palestiniană, în cadrul comitetelor de gestionare responsabile cu monitorizarea programelor la care Autoritatea Palestiniană contribuie financiar.

               Articolul 4

               Pe cât posibil, proiectele și inițiativele prezentate de participanți din Autoritatea Palestiniană respectă aceleași condiții, norme și proceduri aplicate statelor membre pentru programele în cauză.

               Articolul 5

               Termenele și condițiile specifice privind participarea Autorității Palestiniene la fiecare program, în special contribuția financiară datorată, precum și procedurile de raportare și de evaluare se stabilesc în cadrul unui memorandum de înțelegere între Comisie și autoritățile competente ale Autorității Palestiniene, pe baza criteriilor stabilite de programele în cauză.

               Dacă Autoritatea Palestiniană solicită asistență externă din partea Uniunii în vederea participării la un anumit program al Uniunii în baza Regulamentului (CE) nr. 232/2014 al Parlamentului European și al Consiliului din 11 martie 2014 de instituire a Instrumentului european de vecinătate sau în temeiul oricărui regulament similar care prevede asistență externă din partea Uniunii pentru Autoritatea Palestiniană care poate fi adoptat în viitor, condițiile care reglementează utilizarea de către Autoritatea Palestiniană a asistenței externe din partea Uniunii se stabilesc într-un acord de finanțare, cu respectarea Regulamentului (CE) nr. 232/2014.

               Articolul 6

               Fiecare memorandum de înțelegere încheiat în temeiul articolului 5 prevede, în conformitate cu Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012, că activitățile de control financiar, auditurile sau alte verificări, inclusiv investigațiile administrative, vor fi efectuate de Comisia Europeană, de Oficiul European de Luptă Antifraudă și de Curtea de Conturi sau vor fi efectuate sub autoritatea acestora.

               Se adoptă dispoziții detaliate privind controlul financiar și auditul, investigațiile administrative, recuperarea, sancțiunile financiare și alte sancțiuni administrative, pe baza cărora Comisia Europeană, Oficiul European de Luptă Antifraudă și Curtea de Conturi dobândesc competențe echivalente cu cele pe care le dețin în raport cu beneficiari sau contractanți stabiliți în Uniune.

               Articolul 7

               Prezentul protocol se aplică pe durata perioadei în care este în vigoare acordul de asociere interimar.

               Prezentul protocol se semnează și se aprobă de către părți în conformitate cu procedurile fiecăreia.

               Fiecare parte poate denunța prezentul protocol printr-o notificare scrisă adresată celeilalte părți. Prezentul protocol încetează să mai producă efecte la șase luni de la data notificării respective.

               Rezilierea protocolului ca urmare a denunțării de către oricare dintre părți nu afectează verificările și controalele care trebuie efectuate, dacă este necesar, în temeiul articolelor 5 și 6.

               Articolul 8

               În cel mult trei ani de la data intrării în vigoare a prezentului protocol și, ulterior, la fiecare trei ani, părțile pot să examineze punerea în aplicare a prezentului protocol în funcție de participarea efectivă a Autorității Palestiniene la programele Uniunii.

               Articolul 9

               Prezentul protocol se aplică, pe de o parte, teritoriilor în care se aplică Tratatul privind funcționarea Uniunii Europene și în condițiile prevăzute în acest tratat și, pe de altă parte, teritoriului Cisiordaniei și Fâșiei Gaza.

               Articolul 10

               Prezentul protocol intră în vigoare în prima zi a lunii următoare datei la care părțile și-au notificat reciproc, pe căi diplomatice, finalizarea procedurilor necesare în acest scop.

               Până la intrarea sa în vigoare, părțile convin să aplice prezentul protocol cu titlu provizoriu, începând de la data semnării acestuia, sub rezerva încheierii sale la o dată ulterioară.

               Articolul 11

               Prezentul protocol face parte integrantă din acord.

               Articolul 12

               Prezentul protocol este redactat în două exemplare în limbile bulgară, croată, cehă, daneză, engleză, estonă, finlandeză, franceză, germană, greacă, irlandeză, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă, suedeză și arabă, fiecare dintre aceste texte fiind în egală măsură autentic.

               Adoptat la Bruxelles, la data de… în anul …

               Pentru Uniunea Europeană

                     În numele Autorității Palestiniene


               COMISIA EUROPEANĂ
            Bruxelles, 12.10.2021
            COM(2021) 643 final
            2021/0333(NLE)

            Propunere de
            DECIZIE A CONSILIULUI
            privind poziția care trebuie adoptată în numele Uniunii Europene în cadrul Consiliului ministerial al Comunității Energiei cu privire la numirea directorului Secretariatului Comunității Energiei

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care trebuie adoptată în numele Uniunii în cadrul celui de al 19-lea Consiliu ministerial al Comunității Energiei care va avea loc la 25 noiembrie 2021 la Belgrad (Serbia) în legătură cu adoptarea preconizată a Actului procedural al Consiliului ministerial al Comunității Energiei privind numirea următorului director al Secretariatului Comunității Energiei.

               2.Contextul propunerii

               2.1.Tratatul de instituire a Comunității Energiei

               Tratatul de instituire a Comunității Energiei („TCE”) vizează crearea unui cadru stabil de reglementare și de piață și a unui spațiu unic de reglementare pentru schimburile de energie de rețea prin punerea în aplicare, în părțile la tratat care nu sunt membre ale UE, a unor elemente convenite de comun acord ale aquis-ului UE din domeniul energiei. Acordul a intrat în vigoare la 1 iulie 2006. Uniunea Europeană este parte la TCE
                  1
               . TCE se referă la părțile care nu sunt membre ale UE ca „părți contractante”.

               2.2.Consiliul ministerial al Comunității Energiei

               Consiliul ministerial al Comunității Energiei asigură îndeplinirea obiectivelor stabilite în TCE. Acesta oferă orientări politice generale, ia măsuri și adoptă acte procedurale. Fiecare parte dispune de un vot, iar Consiliul ministerial hotărăște aplicând reguli de vot diferite, în funcție de subiect. UE este una dintre cele zece părți și dispune de un vot, care depinde, de asemenea, de subiectul aflat în discuție.

               Consiliul ministerial al Comunității Energiei numește directorul Secretariatului Comunității Energiei, la propunerea Comisiei Europene, pentru un mandat fix reînnoibil de trei ani. Actul procedural este adoptat cu majoritate simplă. Comisia are dreptul exclusiv de a propune un candidat pentru postul de director și transmite propunerea sa părților contractante la Comunitatea Energiei.

               2.3. Actul procedural avut în vedere al Consiliului ministerial

               Actualul director al Secretariatului Comunității Energiei, dl. Janez Kopac, a fost numit pentru prima dată în 2012. Mandatul său a fost reînnoit în 2015 și în 2018. Acest mandat expiră la 30 noiembrie 2021.

               La 23 februarie 2021, Comisia a lansat o procedură deschisă de selecție a următorului director al Secretariatului Comunității Energiei cu începere de la 1 decembrie 2021 (COM/2021/20055). Pentru acest post au fost depuse 92 de candidaturi. Etapa de selecție s-a desfășurat în conformitate cu normele și cu orientările de punere în aplicare existente.

               Comitetul de preselecție al Comisiei a examinat candidaturile pe baza criteriilor de eligibilitate și de selecție stabilite în anunțul de post vacant și a selecționat candidații pentru următoarea etapă a procedurii. În urma evaluării comparative a candidaților de către Comitetul consultativ privind numirile (CCN) și a interviurilor efectuate de comisarul Kadri Simson, Comisia consideră că dl Artur Lorkowski s-a dovedit a avea cea mai bună combinație de competențe manageriale, de lider, de comunicare, de reprezentare și lingvistice, precum și competențele tehnice, experiența internațională și cunoștințele despre Uniunea Europeană necesare pentru a exercita funcțiile de director al Secretariatului Comunității Energiei.

               În consecință, Comisia a decis să îl propună pe dl Artur Lorkowski drept următorul director al Secretariatului Comunității Energiei, propunere reflectată în Decizia Comisiei din 24 septembrie 2021 de stabilire a unei propuneri care urmează să fie prezentată de Comisie Consiliului ministerial al Comunității Energiei în legătură cu un act procedural al Consiliului ministerial privind numirea directorului Secretariatului Comunității Energiei, C(2021) 7021 final. Comisia a înaintat această propunere părților contractante la Comunitatea Energiei la 24 septembrie 2021.

               3.Poziția care trebuie adoptată în numele Uniunii

               Având în vedere procedura de selecție deschisă și competitivă desfășurată de Comisie, poziția care trebuie adoptată în numele Uniunii în cadrul Consiliului ministerial al Comunității Energiei trebuie să fie de a aproba proiectul de act procedural al Consiliului ministerial de numire a dlui Artur Lorkowski în funcția de director al Secretariatului Comunității Energiei începând de la 1 decembrie 2021, în conformitate cu Decizia Comisiei din 24 septembrie 2021 de stabilire a unei propuneri care urmează să fie prezentată de Comisie Consiliului ministerial al Comunității Energiei în legătură cu un act procedural al Consiliului ministerial privind numirea directorului Secretariatului Comunității Energiei, C(2021) 7021 final.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire a „pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. El include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  2
               .

               4.1.2.Aplicarea la cazul în speță

               Consiliul ministerial este un organism instituit printr-un acord, și anume Tratatul de instituire a Comunității Energiei.

               Actul procedural avut în vedere, pe care Consiliul ministerial al Comunității Energiei este invitat să îl adopte, este un act cu efecte juridice, deoarece reglementează aspecte organizatorice ale Comunității Energiei și are caracter obligatoriu cel puțin pentru instituțiile Comunității Energiei, în conformitate cu articolul 86 din Tratatul de instituire a Comunității Energiei.

               Actul avut în vedere nu completează și nici nu modifică cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care o poziție este luată în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în speță

               Obiectivul principal și conținutul actului avut în vedere se referă la energie.

               Prin urmare, temeiul juridic material al deciziei propuse este articolul 194 din TFUE.

               4.3.Concluzie

               Temeiul juridic al deciziei propuse trebuie să fie articolul 194 din TFUE coroborat cu articolul 218 alineatul (9) din TFUE.

               2021/0333 (NLE)

               Propunere de

               DECIZIE A CONSILIULUI

               privind poziția care trebuie adoptată în numele Uniunii Europene în cadrul Consiliului ministerial al Comunității Energiei cu privire la numirea directorului Secretariatului Comunității Energiei

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 194 coroborat cu articolul 218 alineatul (9),

               având în vedere Decizia 2006/500/CE a Consiliului din 29 mai 2006 privind încheierea de către Comunitatea Europeană a Tratatului de instituire a Comunității Energiei,

               având în vedere Tratatul de instituire a Comunității Energiei, în special articolele 69 și 88,

               având în vedere propunerea Comisiei Europene,

               întrucât:

               (1)Tratatul de instituire a Comunității Energiei („acordul”) a fost încheiat de Uniune prin Decizia 2006/500/CE a Consiliului din 29 mai 2006
                  3
                și a intrat în vigoare la 1 iulie 2006.

               (2)În temeiul articolelor 69 și 88 din acord, Consiliul ministerial, la propunerea Comisiei Europene, poate adopta un act procedural de numire a directorului Secretariatului Comunității Energiei.

               (3)Cel de al treilea mandat al actualului director al Secretariatului Comunității Energiei, dl Janez Kopac, va expira la 30 noiembrie 2021.

               (4)Cu ocazia celei de a 19-a reuniuni ale sale, care va avea loc la Belgrad (Serbia) la 25 noiembrie 2021, Consiliul ministerial al Comunității Energiei urmează să adopte un act procedural privind numirea următorului director al Secretariatului Comunității Energiei.

               (5)La 23 februarie 2021, Comisia a publicat un anunț de post vacant pentru o procedură deschisă de selecție a următorului director al Secretariatului Comunității Energiei cu începere de la 1 decembrie 2021.

               (6)Comisia a evaluat competențele și experiența candidaților în conformitate cu criteriile de selecție prestabilite prevăzute în anunțul de post vacant. Etapa de selecție s-a desfășurat în conformitate cu normele și cu orientările de punere în aplicare existente. Comisia consideră că dl Artur Lorkowski s-a dovedit a avea cea mai bună combinație de competențe manageriale, de lider, de comunicare, de reprezentare și lingvistice, precum și competențele tehnice, experiența internațională și cunoștințele despre Uniunea Europeană necesare pentru a exercita funcțiile de director al Secretariatului Comunității Energiei,

               ADOPTĂ PREZENTA DECIZIE:

               Articolul 1

               Poziția care trebuie adoptată în numele Uniunii în cadrul celei de a 19-a reuniuni a Consiliului ministerial al Comunității Energiei este următoarea:

               de a aproba proiectul de act procedural al Consiliului ministerial de numire a dlui Artur Lorkowski în funcția de director al Secretariatului Comunității Energiei începând de la 1 decembrie 2021, în conformitate cu propunerea Comisiei adoptată prin Decizia Comisiei din 24 septembrie 2021 [C(2021) 7021 final] și prezentată în aceeași zi Consiliului ministerial al Comunității Energiei.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        JO L 198, 20.7.2006, p. 15.

                     (2)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61-64.

                     (3)

                        JO L 198, 20.7.2006, p. 15.


               COMISIA EUROPEANĂ
            Bruxelles, 20.10.2021
            COM(2021) 637 final
            2021/0330(NLE)

            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului special pentru vămi și facilitarea comerțului și al Comitetului special pentru indicații geografice și comerțul cu vinuri și băuturi spirtoase instituite prin Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, în ceea ce privește adoptarea regulamentului de procedură al Comitetului special pentru vămi și facilitarea comerțului și, respectiv, a regulamentului de procedură al Comitetului special pentru indicații geografice și comerțul cu vinuri și băuturi spirtoase

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului special pentru vămi și facilitarea comerțului și în cadrul Comitetului special pentru indicații geografice și comerțul cu vinuri și băuturi spirtoase instituite prin Acordul de parteneriat economic dintre Uniunea Europeană și statele membre ale acesteia, pe de o parte, și statele APE din Comunitatea de Dezvoltare a Africii Australe („SADC”), pe de altă parte, în legătură cu adoptarea preconizată a regulamentului de procedură al Comitetului special pentru vămi și facilitarea comerțului și, respectiv, a regulamentului de procedură al Comitetului special pentru indicații geografice și comerțul cu vinuri și băuturi spirtoase.

               2.Contextul propunerii

               2.1.Acordul de parteneriat economic între Uniunea Europeană și statele sale membre, pe de o parte, și statele părți la APE din SADC, pe de altă parte

               Acordul de parteneriat economic între Uniunea Europeană și statele sale membre, pe de o parte, și statele părți la APE din SADC, pe de altă parte (denumit în continuare „acordul”) vizează:

               (a)să contribuie la reducerea și eradicarea sărăciei prin instituirea unui parteneriat comercial în conformitate cu obiectivul dezvoltării durabile, cu ODM și cu Acordul de la Cotonou;

               (b)să promoveze integrarea regională, cooperarea economică și buna guvernanță, instituind și punând în aplicare un cadru regional de reglementare eficace, previzibil și transparent pentru comerțul și investițiile între părți și între statele părți la APE din SADC;

               (c)să promoveze integrarea progresivă a statelor părți la APE din SADC în economia mondială, în conformitate cu opțiunile lor politice și cu prioritățile lor de dezvoltare;

               (d)să îmbunătățească capacitatea statelor părți la APE din SADC în materie de politică comercială și de aspecte legate de comerț;

               (e)să sprijine condițiile pentru stimularea investițiilor și a inițiativelor în sectorul privat și să consolideze capacitatea de aprovizionare, competitivitatea și creșterea economică în statele părți la APE din SADC și

               (f)să consolideze relațiile existente între părți, pe baza solidarității și a interesului reciproc.

               Acordul se aplică cu titlu provizoriu între Uniunea Europeană și statele membre ale acesteia, pe de o parte, și Botswana, Lesotho, Namibia, Eswatini și Africa de Sud, pe de altă parte, începând cu 10 octombrie 2016, și între Uniunea Europeană și statele membre ale acesteia, pe de o parte, și Mozambic, pe de altă parte, începând cu 4 februarie 2018.

               2.2.Comitetul special pentru vămi și facilitarea comerțului și Comitetul special pentru indicații geografice și comerțul cu vinuri și băuturi spirtoase

               Articolul 50 din acord instituie Comitetul special pentru vămi și facilitarea comerțului și prevede că funcțiile acestuia includ „stabilirea propriilor regulamente de procedură” alineatul (2) litera (f).

               Articolul 13 din Protocolul 3 „Indicații Geografice și Comerțul cu Vinuri și Băuturi Spirtoase” la acord instituie Comitetul special pentru indicații geografice și comerțul cu vinuri și băuturi spirtoase și prevede că „Comitetul special își stabilește propriul regulament de procedură” (5).

               2.3.Actele preconizate ale Comitetului special pentru vămi și facilitarea comerțului și ale Comitetului special pentru indicații geografice și comerțul cu vinuri și băuturi spirtoase

               Scopul actelor preconizate este de a stabili regulamentul de procedură al Comitetului special pentru vămi și facilitarea comerțului și, respectiv, regulamentul de procedură al Comitetului special pentru indicații geografice și comerțul cu vinuri și băuturi spirtoase.

               3.Poziția care urmează să fie adoptată în numele Uniunii

               Prezenta propunere de decizie a Consiliului stabilește poziția care urmează să fie adoptată în numele Uniunii în cadrul Comitetului special pentru indicații geografice și comerțul cu vinuri și băuturi spirtoase și al Comitetului special pentru vămi și facilitarea comerțului instituite prin APE UE-SADC în ceea ce privește regulamentul de procedură al Comitetului special pentru indicații geografice și comerțul cu vinuri și băuturi spirtoase și, respectiv, al Comitetului special pentru vămi și facilitarea comerțului.

               Părțile la acord au dezbătut aceste regulamente de procedură și au convenit că, sub rezerva procedurilor decizionale ale UE, acestea ar trebui adoptate în cadrul reuniunilor ulterioare ale Comitetului special pentru vămi și facilitarea comerțului și ale Comitetului special pentru indicații geografice și comerțul cu vinuri și băuturi spirtoase.

               Substanța regulamentelor de procedură anexate este foarte similară cu cea a altor regulamente de procedură ale altor acorduri de parteneriat economic sau a altor acorduri comerciale.

               Regulamentul de procedură este esențial pentru finalizarea cadrului instituțional al acordului și, prin urmare, pentru asigurarea punerii în aplicare fără probleme a acordului.

               4.Temei juridic

               4.1.Temei juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. De asemenea, sunt incluse instrumente care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”. În sfârșit, noțiunea de „acte cu efecte juridice” include și actele de natură organizațională care influențează modul în care sunt luate deciziile în cadrul organismului, de exemplu în cazul în care un organism cu putere de decizie își adoptă sau modifică propriul regulament de procedură.

               4.1.2.Aplicarea la cazul în speță

               Comitetul special pentru indicații geografice și comerțul cu vinuri și băuturi spirtoase și Comitetul special pentru vămi și facilitarea comerțului sunt organisme instituite printr-un acord, și anume acordul APE UE-SADC.

               Actele pe care fiecare dintre cele două comitete sunt invitate să le adopte sunt acte cu efecte juridice, deoarece ele sunt acte de natură organizațională care influențează modul în care sunt luate deciziile în cadrul organismului. Actul avut în vedere va avea caracter obligatoriu în temeiul dreptului internațional, în conformitate cu articolul 50 din acord și, respectiv, cu articolul 13 din Protocolul nr. 3 la acord.

               Actele avute în vedere nu completează și nu modifică cadrul instituțional al acordului.

               Prin urmare, temeiul juridic procedural al deciziilor propuse este articolul 218 alineatul (9) din TFUE.

               4.2.Temei juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului preconizat cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în speță

               Obiectivul principal și conținutul actului preconizat se referă la politica comercială comună.

               Prin urmare, temeiul juridic material al deciziei propuse este articolul 207 alineatul (4) primul paragraf din TFUE.

               4.3.Concluzie

               Temeiul juridic al deciziei propuse trebuie să fie articolul 207 alineatul (4) primul paragraf din TFUE coroborat cu articolul 218 alineatul (9) din TFUE.

               5.Publicarea actului avut în vedere

               Întrucât actele Comitetului special pentru indicații geografice și comerțul cu vinuri și băuturi spirtoase și ale Comitetului special pentru vămi și facilitarea comerțului vor modifica regulamentul de procedură al fiecăruia dintre aceste comitete, este oportun ca acesta să fie publicat în Jurnalul Oficial al Uniunii Europene după adoptare.

               2021/0330 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comitetului special pentru vămi și facilitarea comerțului și al Comitetului special pentru indicații geografice și comerțul cu vinuri și băuturi spirtoase instituite prin Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, în ceea ce privește adoptarea regulamentului de procedură al Comitetului special pentru vămi și facilitarea comerțului și, respectiv, a regulamentului de procedură al Comitetului special pentru indicații geografice și comerțul cu vinuri și băuturi spirtoase

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din Comunitatea de Dezvoltare a Africii Australe („SADC”), pe de altă parte, a fost semnat de Uniunea Europeană și statele sale membre la 10 iunie 2016
                  1
                (denumit în continuare „acordul”). Acordul se aplică cu titlu provizoriu între Uniunea Europeană și statele membre ale acesteia, pe de o parte, și Botswana, Lesotho, Namibia, Eswatini și Africa de Sud, pe de altă parte, începând cu 10 octombrie 2016, și între Uniunea Europeană și statele membre ale acesteia, pe de o parte, și Mozambic, pe de altă parte, începând cu 4 februarie 2018.

               (2)În temeiul articolului 50 alineatul (1) din acord, se instituie Comitetul special pentru vămi și facilitarea comerțului.

               (3)În temeiul articolului 13 alineatul (1) din Protocolul 3 la acord, se instituie Comitetul special pentru indicații geografice și comerțul cu vinuri și băuturi spirtoase.

               (4)În temeiul articolului 50 alineatul (2) litera (f) din acord, Comitetul special pentru vămi și facilitarea comerțului urmează să își stabilească regulamentul de procedură.

               (5)În temeiul articolului 13 alineatul (5) din Protocolul 3 la acord, Comitetul special pentru indicații geografice și comerțul cu vinuri și băuturi spirtoase urmează să își stabilească regulamentul de procedură.

               (6)Este oportun să se stabilească poziția care urmează să fie adoptată în numele Uniunii în cadrul acestor două comitete, întrucât deciziile de stabilire a regulamentelor de procedură vor produce efecte juridice în Uniune.

               (7)Poziția Uniunii în cadrul acestor două comitete în ceea ce privește adoptarea regulamentului lor de procedură trebuie să se bazeze pe proiectele de decizii ale celor două comitete, atașate la prezenta decizie,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul Comitetului special pentru vămi și facilitarea comerțului, instituit în temeiul articolului 50 din Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din Comunitatea de Dezvoltare a Africii Australe („SADC”), pe de altă parte, se bazează pe proiectul de decizie a comitetului respectiv privind regulamentul său de procedură, atașat la prezenta decizie.

               Articolul 2

               Poziția care urmează să fie adoptată în numele Uniunii în cadrul Comitetului special pentru indicații geografice și comerțul cu vinuri și băuturi spirtoase, instituit în temeiul articolului 13 din Protocolul 3 la Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din Comunitatea de Dezvoltare a Africii Australe („SADC”), pe de altă parte, se bazează pe proiectul de decizie a comitetului respectiv privind regulamentul său de procedură, atașat la prezenta decizie.

               Articolul 3

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Acord de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte (JO L 250, 16.9.2016, p. 3).

    ---documentbreak---

               COMISIA EUROPEANĂ
            Bruxelles, 20.10.2021
            COM(2021) 637 final

            ANEXĂ
            la
            Propunerea de decizie a Consiliului
            privind poziția care urmează să fie adoptată în numele Uniunii Europene în cadrul Comitetului special pentru vămi și facilitarea comerțului și al Comitetului special pentru indicații geografice și comerțul cu vinuri și băuturi spirtoase instituite prin Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, în ceea ce privește adoptarea regulamentului de procedură al Comitetului special pentru vămi și facilitarea comerțului și, respectiv, a regulamentului de procedură al Comitetului special pentru indicații geografice și comerțul cu vinuri și băuturi spirtoase

               ANEXA 1

               Proiectul de DECIZIE nr. [...]

               A COMITETULUI SPECIAL PENTRU VĂMI ȘI FACILITAREA COMERȚULUI

               cu privire la regulamentul său de procedură

               COMITETUL SPECIAL PENTRU VĂMI ȘI FACILITAREA COMERȚULUI,

               având în vedere Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, (denumit în continuare „acordul”), semnat la Kasane la 10 iunie 2016, în special articolul 50 alineatul (2) litera (f),

               ADOPTĂ PREZENTA DECIZIE:

               Regulamentul de procedură al Comitetului special pentru vămi și facilitarea comerțului este stabilit astfel cum figurează în anexă.

               Prezenta decizie intră în vigoare la...

               Întocmită la ...la...

               Anexă

               REGULAMENT DE PROCEDURĂ AL COMITETULUI SPECIAL PENTRU VĂMI ȘI FACILITAREA COMERȚULUI

               CAPITOLUL I

               ORGANIZARE

               Articolul 1

               Componență și președinție

               1.Comitetul special pentru vămi și facilitarea comerțului instituit în conformitate cu articolul 50 din Acordul de parteneriat economic între Uniunea Europeană și statele sale membre, pe de o parte, și statele părți la APE din SADC, pe de altă parte (denumit în continuare „acordul”) își exercită atribuțiile astfel cum se prevede la articolul 50 din acord.

               2.În prezentul regulament de procedură, termenul „părți” corespunde definiției de la articolul 104 din acord.

               3.Astfel cum se prevede la articolul 50 alineatul (1) din acord, Comitetul special pentru vămi și facilitarea comerțului este compus din reprezentanți ai părților.

               4.Astfel cum se prevede la articolul 50 alineatul (4) din acord, Comitetul special pentru vămi și facilitarea comerțului este prezidat în mod alternativ de un funcționar al Comisiei Europene și de un funcționar din statele SADC APE. Prima reuniune a Comitetului special pentru vămi și facilitarea comerțului este co-prezidată de un funcționar al Comisiei Europene și de un funcționar din statele SADC APE.

               5.Mandatul corespunzător primei perioade a președinției începe la data primei reuniuni a Comitetului special pentru vămi și facilitarea comerțului și se încheie la data de 31 decembrie a aceluiași an.

               Articolul 2

               Reuniuni

               1.Comitetul special pentru vămi și facilitarea comerțului se reunește o dată pe an sau la cererea oricăreia dintre părți. Reuniunile au loc la Bruxelles sau pe teritoriul unuia dintre statele părți la APE din SADC, alternativ, cu excepția cazului în care părțile convin altfel.

               2.Cu excepția cazului în care părțile convin altfel, reuniunile Comitetului special pentru vămi și facilitarea comerțului sunt convocate de partea care deține președinția, după consultarea celeilalte părți.

               Articolul 3

               Observatori

               Comitetul special pentru vămi și facilitarea comerțului poate decide să invite observatori pe o bază ad hoc și să stabilească punctele de pe ordinea de zi care vor fi deschise acestor observatori.

               Articolul 4

               Secretariatul

               1.Partea care găzduiește reuniunea Comitetului special pentru vămi și facilitarea comerțului acționează în calitate de secretariat.

               2.Atunci când reuniunea are loc prin mijloace electronice, partea care deține președinția acționează în calitate de secretariat.

               CAPITOLUL II

               FUNCȚIONARE

               Articolul 5

               Documente

               În cazul în care deliberările Comitetului special pentru vămi și facilitarea comerțului se întemeiază pe documente justificative scrise, secretariatul Comitetului special pentru vămi și facilitarea comerțului le numerotează și le difuzează ca documente ale Comitetului special pentru vămi și facilitarea comerțului.

               Articolul 6

               Notificarea și ordinea de zi a reuniunilor

               1.Secretariatul informează părțile cu privire la convocarea unei reuniuni și solicită propuneri în ceea ce privește punctele de pe ordinea de zi cu cel puțin 30 de zile înainte de reuniune. În cazul unei situații urgente și/sau în cazul unor circumstanțe neprevăzute care trebuie luate în considerare, reuniunea poate fi convocată într-un termen scurt.

               2.Secretariatul Comitetului special pentru vămi și facilitarea comerțului stabilește o ordine de zi provizorie pentru fiecare reuniune. Aceasta este transmisă de către secretariat președintelui și membrilor Comitetului special pentru vămi și facilitarea comerțului, cel târziu cu 14 zile înainte de începerea reuniunii.

               3.Ordinea de zi provizorie cuprinde punctele cu privire la care secretariatul Comitetului special pentru vămi și facilitarea comerțului a primit o cerere de înscriere pe ordinea de zi din partea uneia dintre părți.

               4.Comitetul special pentru vămi și facilitarea comerțului adoptă ordinea de zi la începutul fiecărei reuniuni. Pe ordinea de zi se pot înscrie și alte puncte pe lângă cele care figurează pe ordinea de zi provizorie, dacă părțile convin astfel.

               5.Președintele Comitetului special pentru vămi și facilitarea comerțului poate invita, cu acordul tuturor părților, experți care să participe la reuniunile acestuia, pentru a prezenta informații pe teme specifice.

               Articolul 7

               Raport de reuniune

               Cu excepția cazului în care părțile convin altfel, raportul fiecărei reuniuni este întocmit de secretariatul Comitetului special pentru vămi și facilitarea comerțului și adoptat la sfârșitul fiecărei reuniuni.

               Articolul 8

               Decizii și recomandări

               1.Comitetul special pentru vămi și facilitarea comerțului adoptă prin consens decizii sau recomandări în cazurile prevăzute în acord sau atunci când o astfel de competență i-a fost delegată de Consiliul mixt sau de Comitetul pentru comerț și dezvoltare.

               2.În cazul în care Comitetul special pentru vămi și facilitarea comerțului este împuternicit în temeiul acordului să adopte decizii sau recomandări sau, în cazul în care această competență i-a fost delegată de Consiliul mixt sau de Comitetul special pentru vămi și facilitarea comerțului, astfel de acte poartă, în raportul de reuniune, titlul de „decizie” sau, respectiv, de „recomandare”. Secretariatul Comitetului special pentru vămi și facilitarea comerțului atribuie fiecărei decizii sau recomandări aprobate un număr de ordine, menționează data adoptării lor și oferă o descriere a obiectului acestora. Fiecare decizie sau recomandare prevede data intrării sale în vigoare.

               3.În cazul în care un stat parte la APE din SADC nu este prezent, deciziile și/sau recomandările reuniunii sunt comunicate de către secretariat membrului respectiv care nu a putut participa la reuniune. Statul parte la APE din SADC furnizează un răspuns în scris în termen de 10 zile calendaristice de la transmiterea deciziilor și/sau a recomandărilor, indicând deciziile și/sau recomandările cu care nu este de acord, inclusiv motivele aferente. În absența unui răspuns în scris, după cum se menționează anterior, în termen de 10 zile calendaristice, deciziile și/sau recomandările se consideră adoptate. În cazul în care statul parte la APE din SADC care nu a participat nu este de acord cu deciziile și/sau recomandările, se aplică procedura prevăzută la alineatul (4).

               4.Între reuniuni, Comitetul special pentru vămi și facilitarea comerțului poate adopta decizii și recomandări prin procedură scrisă în cazul în care ambele părți convin astfel. O procedură scrisă constă dintr-un schimb de note între reprezentanții părților.

               5.Deciziile și recomandările adoptate de Comitetul special pentru vămi și facilitarea comerțului se autentifică printr-un exemplar original semnat de un reprezentant al Uniunii Europene și de un reprezentant al statelor părți la APE din SADC.

               Articolul 9

               Acces public

               1.Reuniunile Comitetului special pentru vămi și facilitarea comerțului nu sunt publice, cu excepția cazului în care se decide altfel.

               2.Fiecare parte poate decide să publice deciziile și recomandările Comitetului special pentru vămi și facilitarea comerțului.

               CAPITOLUL III

               DISPOZIȚII FINALE

               Articolul 10

               Cheltuieli

               1.Fiecare parte își asumă orice cheltuieli rezultate în urma participării la reuniunile Comitetului special pentru vămi și facilitarea comerțului, atât în ceea ce privește cheltuielile cu personalul, cheltuielile de deplasare și diurna, cât și cheltuielile poștale și de telecomunicații.

               2.Cheltuielile privind organizarea reuniunilor, prestarea de servicii de interpretare și reproducerea documentelor sunt suportate de partea care găzduiește reuniunea.

               Articolul 11

               Modificarea regulamentului de procedură

               Prezentul regulament de procedură poate fi modificat în scris printr-o decizie a Comitetului special pentru vămi și facilitarea comerțului, în conformitate cu articolul 8.

               ANEXA 2

               Proiectul de DECIZIE nr. [...]

               A COMITETULUI SPECIAL PENTRU INDICAȚII GEOGRAFICE ȘI COMERȚUL CU VINURI ȘI BĂUTURI SPIRTOASE

               cu privire la regulamentul său de procedură

               COMITETUL SPECIAL PENTRU INDICAȚII GEOGRAFICE ȘI COMERȚUL CU VINURI ȘI BĂUTURI SPIRTOASE

               având în vedere Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, (denumit în continuare „acordul”), semnat la Kasane la 10 iunie 2016, în special articolul 13 alineatul (5) din Protocolul 3 la acord,

               ADOPTĂ PREZENTA DECIZIE:

               Regulamentul de procedură al Comitetului special pentru indicații geografice și comerțul cu vinuri și băuturi spirtoase este stabilit astfel cum figurează în anexă.

               Prezenta decizie intră în vigoare la...

               Întocmită la ...la...

               Anexă

               REGULAMENT DE PROCEDURĂ AL COMITETULUI SPECIAL PENTRU INDICAȚII GEOGRAFICE ȘI COMERȚUL CU VINURI ȘI BĂUTURI SPIRTOASE

               CAPITOLUL I

               ORGANIZARE

               Articolul 1

               Componență și președinție

               1.Comitetul special pentru indicații geografice și comerțul cu vinuri și băuturi spirtoase (denumit în continuare „Comitetul special”) constituit în conformitate cu articolul 13 din Protocolul 3 la Acordul de parteneriat economic între Uniunea Europeană și statele sale membre, pe de o parte, și statele părți la APE din SADC, pe de altă parte (denumit în continuare „acordul”) își exercită atribuțiile astfel cum se prevede la articolul menționat.

               2.În prezentul regulament de procedură, termenul „părți” corespunde definiției de la articolul 1 din Protocolul 3 la acord, și anume Africa de Sud și UE.

               3.Comitetul special este compus din reprezentanți ai părților.

               4.Președinția reuniunilor Comitetului special este asigurată, prin rotație, de un funcționar al Comisiei Europene și de un funcționar al Africii de Sud.

               5.Mandatul menționat la alineatul (4) corespunzător primei perioade a președinției începe la data primei reuniuni a Comitetului special și se încheie la data de 31 decembrie a aceluiași an.

               Articolul 2

               Reuniuni

               1.Comitetul special se reunește la intervale regulate, cel puțin o dată pe an, ori la solicitarea oricăreia dintre părți. Cu excepția cazului în care părțile convin altfel, reuniunile se organizează alternativ, la Bruxelles sau pe teritoriul unuia dintre statele părți la APE din SADC.

               2.Cu excepția cazului în care părțile convin altfel, reuniunile Comitetului special sunt convocate de partea care deține președinția, după consultarea celeilalte părți.

               3.Părțile pot conveni asupra organizării reuniunilor Comitetului special prin mijloace electronice.

               Articolul 3

               Observatori

               Comitetul special poate decide să invite observatori care să participe ad hoc la reuniunile sale și stabilește punctele de pe ordinea de zi la care observatorii pot să participe.

               Articolul 4

               Secretariatul

               1.Partea care găzduiește reuniunea Comitetului special acționează în calitate de secretariat al Comitetului special (denumit în continuare „secretariatul”).

               2.Atunci când reuniunea este organizată prin mijloace electronice, partea care deține președinția acționează în calitate de secretariat.

               CAPITOLUL II

               FUNCȚIONARE

               Articolul 5

                  Documente

               În cazul în care deliberările Comitetului special se bazează pe documente justificative scrise, secretariatul numerotează și difuzează aceste documente ca documente ale respectivului Comitet special.

               Articolul 6

               Notificarea și ordinea de zi a reuniunilor

               1.Secretariatul informează părțile cu privire la convocarea unei reuniuni și solicită propuneri în ceea ce privește punctele de pe ordinea de zi cu cel puțin 30 de zile înainte de reuniune. În cazul unei situații urgente sau în cazul unor circumstanțe neprevăzute care trebuie luate în considerare, reuniunea poate fi convocată într-un termen mai scurt.

               2.Pentru fiecare reuniune, secretariatul redactează o ordine de zi provizorie. Secretariatul transmite ordinea de zi președintelui și membrilor Comitetului special cu cel puțin 14 zile înainte de data reuniunii.

               3.Ordinea de zi provizorie include punctele cu privire la care secretariatul a primit o cerere de înscriere din partea uneia dintre părți.

               4.Comitetul special adoptă ordinea de zi la începutul fiecărei reuniuni. Pe ordinea de zi se pot înscrie și alte puncte pe lângă cele de pe ordinea de zi provizorie, dacă părțile convin astfel.

               5.Președintele Comitetului special poate invita, în cazul în care părțile sunt de acord, experți care să participe la reuniunile sale, pentru a prezenta informații pe teme specifice.

               Articolul 7

               Raport de reuniune

               Cu excepția cazului în care părțile convin altfel, secretariatul întocmește un raport al fiecărei reuniuni, raport care se adoptă la sfârșitul fiecărei reuniuni.

               Articolul 8

               Decizii și recomandări

               1.În conformitate cu articolul 13 alineatul (3) din Protocolul 3 la acord, Comitetul special poate formula recomandări și adopta decizii prin consens, în cazurile prevăzute în Protocolul 3 la acord.

               2.În cazul în care Comitetul special este împuternicit în temeiul Protocolului 3 la acord să adopte decizii sau recomandări sau în cazul în care această competență i-a fost delegată de Comitetul pentru comerț și dezvoltare, astfel de acte sunt intitulate, în rapoartele reuniunilor menționate la articolul 7, „decizie” sau, respectiv, „recomandare”. Secretariatul atribuie fiecărei decizii sau recomandări adoptate un număr de ordine, menționează data adoptării și oferă o descriere a obiectului acesteia. Fiecare decizie sau recomandare prevede data intrării sale în vigoare.

               3.Între reuniuni, Comitetul special poate adopta decizii sau recomandări prin procedură scrisă sau prin mijloace electronice, în cazul în care ambele părți convin astfel. O procedură scrisă constă dintr-un schimb de note între reprezentanții părților.

               4.Deciziile și recomandările adoptate de Comitetul special se autentifică în două exemplare originale semnate de un reprezentant al UE și de un reprezentant al Africii de Sud.

               Articolul 9

               Acces public

               1.Reuniunile Comitetului special nu sunt publice, cu excepția cazului în care părțile decid altfel.

               2.Părțile pot decide să publice deciziile și recomandările Comitetului special.

               CAPITOLUL III

               DISPOZIȚII FINALE

               Articolul 10

               Cheltuieli

               1.Fiecare parte își asumă orice cheltuieli rezultate în urma participării la reuniunile Comitetului special, atât în ceea ce privește cheltuielile cu personalul, cheltuielile de deplasare și diurnele, cât și cheltuielile poștale și de telecomunicații.

               2.Cheltuielile privind organizarea reuniunilor, prestarea de servicii de interpretare și reproducerea documentelor sunt suportate de partea care găzduiește reuniunea.

               Articolul 11

               Comitetul pentru comerț și dezvoltare

               Comitetul special raportează Comitetului pentru comerț și dezvoltare.

               Articolul 12

                  Modificarea regulamentului de procedură

               Prezentul regulament de procedură poate fi modificat în scris printr-o decizie a Comitetului special, adoptată în conformitate cu articolul 8.


               COMISIA EUROPEANĂ
            Bruxelles, 20.10.2021
            COM(2021) 639 final
            2021/0331(NLE)

            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene, în cadrul comitetului mixt instituit în temeiul Acordului privind siguranța aviației civile dintre Uniunea Europeană și Guvernul Republicii Populare Chineze, în ceea ce privește adoptarea regulamentului de procedură al comitetului mixt

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului mixt al părților instituit prin articolul 11 din Acordul privind siguranța aviației civile dintre Uniunea Europeană și Guvernul Republicii Populare Chineze în ceea ce privește adoptarea preconizată a regulamentului de procedură al comitetului mixt.

               2.Contextul propunerii

               2.1.Acordul privind siguranța aviației civile dintre Uniunea Europeană și Guvernul Republicii Populare Chineze

               Acordul privind siguranța aviației civile dintre Uniunea Europeană și Guvernul Republicii Populare Chineze („acordul”) urmărește să promoveze cooperarea bilaterală în domeniul siguranței aviației civile și să faciliteze comerțul și investițiile în produse aeronautice între Uniune și Republica Populară Chineză. Acordul a intrat în vigoare la 1 septembrie 2020.

               2.2.Comitetul mixt al părților

               Comitetul mixt al părților este instituit pentru funcționarea eficientă a acordului, inclusiv (a) soluționarea oricărei chestiuni legate de aplicarea și implementarea acordului; (b) examinarea modalităților de consolidare a funcționării prezentului acord și formularea, după caz, a unor recomandări adresate părților în vederea modificării acordului; (c) adoptarea modificărilor la anexe; (d) coordonarea elaborării și a adoptării de noi anexe și (e) adoptarea, după caz, a unor proceduri de lucru privind cooperarea în materie de reglementare și transparența pentru toate activitățile menționate la articolul 3 din acord. Comitetul mixt își întocmește și își adoptă propriul regulament de procedură.

               Uniunea este reprezentată în comitetul mixt al părților de Comisia Europeană, asistată de Agenția Uniunii Europene pentru Siguranța Aviației („AESA”) și însoțită de autoritățile aeronautice în calitate de reprezentanți ai statelor membre
                  1
               .

               2.3.Actul avut în vedere al comitetului mixt al părților

               În cadrul primei sale reuniuni, prevăzută să aibă loc în a doua jumătate a anului 2021, comitetul mixt al părților urmează să își adopte propriul regulament de procedură („actul avut în vedere”). Scopul actului avut în vedere este de a stabili normele și procedurile necesare pentru organizarea și desfășurarea reuniunilor comitetului mixt al părților. Actul avut în vedere constă în unsprezece articole.

               Articolul 1 prevede definițiile termenilor „parte” și „părți”.

               Articolul 2 prevede că comitetul mixt este prezidat în comun de un reprezentant al Uniunii Europene și de un reprezentant al Guvernului Republicii Populare Chineze. Acest articol prevede, de asemenea, faptul că Uniunea Europeană este reprezentată în cadrul comitetului mixt de Comisia Europeană, asistată de Agenția Uniunii Europene pentru Siguranța Aviației (AESA) și însoțită de autoritățile aeronautice ale statelor membre ale Uniunii Europene. În final, articolul 2 prevede că Guvernul Republicii Populare Chineze este reprezentat în cadrul comitetului mixt de Administrația Aviației Civile din China (CAAC).

               Articolul 3 prevede că comitetul mixt se reunește la intervale regulate, dacă este posibil o dată pe an, și că locurile de desfășurare a reuniunilor vor alterna, pe cât posibil, între Bruxelles și Beijing. Ca alternativă, ar putea fi organizate discuții prin videoconferință, în cadrul cărora deciziile și recomandările adoptate în timpul videoconferințelor vor avea aceeași valoare juridică ca cele adoptate în cadrul reuniunilor fizice. În plus, cu excepția cazului în care președinții convin altfel, reuniunile comitetului mixt nu sunt deschise participării publicului. Reuniunile și documentele vor fi în limba engleză. Costurile de interpretare sau traducere într-o altă limbă sunt suportate de partea solicitantă.

               Articolul 4 prevede că, înainte de fiecare reuniune, părțile se informează reciproc cu privire la componența preconizată a delegațiilor lor respective, numind președintele fiecăreia. Președinții pot conveni, în mod ad-hoc, să invite părți terțe să participe la reuniunile comitetului mixt pentru a furniza informații cu privire la anumite subiecte sau în calitate de observatori.

               La articolul 5 se prevede că funcția de secretar al comitetului mixt este îndeplinită în comun de un funcționar al Comisiei Europene și de un funcționar al Administrației Aviației Civile din China.

               Articolul 6 prevede că președinții stabilesc de comun acord ordinea de zi provizorie a fiecărei reuniuni. Secretarii transmit participanților ordinea de zi provizorie și toate documentele relevante ale reuniunii cel târziu cu 15 zile lucrătoare înainte de data reuniunii. Ulterior, comitetul mixt adoptă ordinea de zi la începutul fiecărei reuniuni. Punctele care nu figurează pe ordinea de zi provizorie pot fi incluse pe ordinea de zi dacă părțile convin astfel. Președinții pot modifica, de comun acord, termenul pentru transmiterea documentelor, menționat la alineatul (1), inclusiv ordinea de zi provizorie, pentru a ține seama de cerințele procedurilor interne ale unei părți sau de urgența unei anumite chestiuni.

               Articolul 7 prevede că proiectul de proces-verbal al fiecărei reuniuni a comitetului mixt se întocmește după reuniune. Proiectul de proces-verbal menționează deciziile luate, recomandările adoptate și concluziile convenite. Procesul-verbal este adoptat de comitetul mixt în cadrul următoarei reuniuni. Odată aprobat, procesul-verbal al reuniunii este semnat de președinți și fiecare parte păstrează în evidențele sale câte un exemplar original sau scanat.

               Articolul 8 se referă la definirea procedurii scrise, pentru a permite, atunci când este necesar și justificat, ca recomandările și deciziile comitetului mixt să fie adoptate prin procedură scrisă. În acest scop, președinții își transmit proiectele de măsuri pentru care este solicitat avizul comitetului mixt, care poate fi apoi confirmat prin schimb de corespondență. Cu toate acestea, oricare dintre părți poate solicita convocarea comitetului mixt pentru a discuta chestiunea în cauză.

               Articolul 9 se referă la procesul decizional din cadrul comitetului mixt. Comitetul mixt adoptă decizii și recomandări prin consensul părților. De asemenea, deciziile sau recomandările comitetului mixt se intitulează „Decizia” sau, respectiv, „Recomandarea”, fiind urmate de un număr de ordine, de data adoptării și de o descriere a obiectului lor. Președinții semnează deciziile și recomandările comitetului mixt și, odată adoptate de comitetul mixt, acestea sunt puse în aplicare de către părți în conformitate cu propriile proceduri interne. În final, deciziile adoptate de comitetul mixt pot fi publicate de părți în publicațiile oficiale ale fiecăreia dintre ele. Recomandările sau orice alte acte adoptate de comitetul mixt pot fi publicate în cazul în care părțile convin astfel. Fiecare parte păstrează un exemplar original sau scanat al deciziilor și recomandărilor.

               Articolul 10 permite comitetului mixt să instituie și să supervizeze grupuri de lucru tehnice care să asiste comitetul mixt în îndeplinirea sarcinilor sale. Mandatul unui grup de lucru este inclus într-o anexă la decizia de înființare a respectivului grup de lucru. Mandatul poate cuprinde, printre altele, componența grupului de lucru. Grupurile de lucru sunt formate din reprezentanți ai părților și își desfășoară activitatea sub autoritatea comitetului mixt, căruia îi prezintă un raport după fiecare reuniune a lor. Ele nu pot lua decizii, dar pot transmite recomandări comitetului mixt. Comitetul mixt poate decide în orice moment să dizolve orice grup de lucru existent, să îi modifice mandatul sau să înființeze noi grupuri de lucru care să îl asiste în îndeplinirea sarcinilor sale.

               Ultimul articol, articolul 11, se referă la cheltuieli. Părțile sunt responsabile pentru plata propriilor cheltuieli ocazionate de participarea lor la reuniunile comitetului mixt și ale grupurilor de lucru, inclusiv cheltuielile cu personalul, de călătorie și de ședere, precum și cheltuielile poștale și de telecomunicații. Cheltuielile aferente organizării din punct de vedere material a reuniunilor sunt suportate de partea care găzduiește reuniunea.

               3.Poziția care trebuie adoptată în numele Uniunii

               Poziția care urmează să fie adoptată în numele Uniunii în cadrul comitetului mixt instituit în temeiul Acordului privind siguranța aviației civile dintre Uniunea Europeană și Guvernul Republicii Populare Chineze este de a adopta actul avut în vedere în cadrul primei reuniuni a comitetului mixt.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire a „pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt incluse, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  2
               .

               4.1.2.Aplicarea la cazul în speță

               Comitetul mixt al părților este un organism instituit printr-un acord, și anume Acordul privind siguranța aviației civile dintre Uniunea Europeană și Guvernul Republicii Populare Chineze.

               Actul pe care comitetul mixt al părților este invitat să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolul 11 din Acordul privind siguranța aviației civile dintre Uniunea Europeană și Guvernul Republicii Populare Chineze.

               Actul avut în vedere nu completează și nici nu schimbă cadrul instituțional al acordului.

               În consecință, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv pe cel impus de obiectivul sau de elementul principal sau predominant.

               4.2.2.Aplicarea la cazul în speță

               Obiectivul principal și conținutul actului avut în vedere se referă la politica comună în domeniul transporturilor și, în special, la politica în domeniul aviației.

               Prin urmare, temeiul juridic material al deciziei propuse este articolul 100 alineatul (2) din TFUE.

               4.3.Concluzie

               Temeiul juridic al deciziei propuse trebuie să fie articolul 100 alineatul (2) din TFUE, coroborat cu articolul 218 alineatul (9) din TFUE.

               2021/0331 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene, în cadrul comitetului mixt instituit în temeiul Acordului privind siguranța aviației civile dintre Uniunea Europeană și Guvernul Republicii Populare Chineze, în ceea ce privește adoptarea regulamentului de procedură al comitetului mixt

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul privind siguranța aviației civile dintre Uniunea Europeană și Guvernul Republicii Populare Chineze
                  3
                („acordul”) a fost aprobat în numele Uniunii prin Decizia (UE) 2020/1075 a Consiliului din 26 iunie 2020
                  4
                și a intrat în vigoare la 1 septembrie 2020
                  5
               .

               (2)Articolul 11 alineatul (1) din acord prevede instituirea unui comitet mixt al părților responsabil cu derularea eficientă a acordului.

               (3)Articolul 11 alineatul (3) din acord prevede, de asemenea, că comitetul mixt își întocmește și își adoptă propriul regulament de procedură.

               (4)Proiectul de regulament de procedură a fost elaborat în urma cooperării dintre Comisie și Administrația Aviației Civile din China.

               (5)Este oportun să se stabilească poziția care urmează să fie adoptată în numele Uniunii în cadrul comitetului mixt cu privire la adoptarea regulamentului de procedură al comitetului mixt, întrucât regulamentul de procedură va fi obligatoriu pentru Uniune,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, în cadrul comitetului mixt instituit în temeiul Acordului privind siguranța aviației civile dintre Uniunea Europeană și Guvernul Republicii Populare Chineze, în ceea ce privește adoptarea regulamentului de procedură al comitetului mixt se bazează pe anexa la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        Decizia (UE) 2020/1075 a Consiliului din 26 iunie 2020 privind încheierea Acordului privind siguranța aviației civile dintre Uniunea Europeană și Guvernul Republicii Populare Chineze, articolul 3 alineatul (1).

                     (2)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61-64.

                     (3)

                        JO L 240, 24.7.2020, p. 4-23.

                     (4)

                        JO L 240, 24.7.2020, p. 1-3.

                     (5)

                        JO L 3, 7.1.2021, p. 3.

    ---documentbreak---

               COMISIA EUROPEANĂ
            Bruxelles, 20.10.2021
            COM(2021) 639 final

            ANEXĂ
            la
            Propunerea de decizie a Consiliului
            privind poziția care urmează să fie adoptată în numele Uniunii Europene, în cadrul comitetului mixt instituit în temeiul Acordului privind siguranța aviației civile dintre Uniunea Europeană și Guvernul Republicii Populare Chineze, în ceea ce privește adoptarea regulamentului de procedură al comitetului mixt

               ANEXĂ

               Comitetul mixt al părților

               la Acordul privind siguranța aviației civile dintre Uniunea Europeană și

               Guvernul Republicii Populare Chineze

               REGULAMENT DE PROCEDURĂ

               Articolul 1

               Definiții

               În sensul prezentului regulament de procedură, termenul:

               1. „parte” înseamnă Uniunea Europeană sau Guvernul Republicii Populare Chineze;

               2. „părți” înseamnă Uniunea Europeană și Guvernul Republicii Populare Chineze.

               Articolul 2

               Președintele și componența

               (1) Comitetul mixt este prezidat în comun de un reprezentant al Uniunii Europene și de un reprezentant al Guvernului Republicii Populare Chineze.

               (2) Uniunea Europeană este reprezentată în cadrul comitetului mixt de Comisia Europeană, asistată de Agenția Uniunii Europene pentru Siguranța Aviației și însoțită de autoritățile aeronautice ale statelor membre ale Uniunii Europene.

               (3) Guvernul Republicii Populare Chineze este reprezentat în cadrul comitetului mixt de Administrația Aviației Civile din China.

               Articolul 3

               Reuniunile

               (1) Comitetul mixt se reunește la intervale regulate, dacă este posibil o dată pe an. Oricare dintre părți poate solicita convocarea unei reuniuni.

               (2) Locurile de desfășurare a reuniunilor vor alterna, pe cât posibil, între Bruxelles și Beijing. Ca alternativă, ar putea fi organizate discuții prin videoconferință. Deciziile și recomandările adoptate în timpul videoconferințelor vor avea aceeași valoare juridică ca cele adoptate în cadrul reuniunilor fizice. Odată ce părțile convin asupra datei și locului unei reuniuni, reuniunea este convocată de Comisia Europeană pentru Uniunea Europeană și de Administrația Aviației Civile din China pentru Guvernul Republicii Populare Chineze.

               (3) Cu excepția cazului în care președinții convin altfel, reuniunile comitetului mixt nu sunt deschise participării publicului. După reuniuni, cu acordul președinților, se poate emite un comunicat de presă.

               (4) Reuniunile și documentele vor fi în limba engleză. Costurile de interpretare sau traducere într-o altă limbă sunt suportate de partea solicitantă.

               Articolul 4

               Delegații

               (1) Înainte de fiecare reuniune, părțile se informează reciproc cu privire la componența preconizată a delegațiilor lor respective, numind președintele fiecăreia.

               (2) Președinții pot conveni, în mod ad-hoc, să invite părți terțe să participe la reuniunile comitetului mixt pentru a furniza informații cu privire la anumite subiecte sau în calitate de observatori.

               Articolul 5

               Secretariatul

               Funcția de secretar al comitetului mixt este îndeplinită în comun de un funcționar al Comisiei Europene și de un funcționar al Administrației Aviației Civile din China.

               Articolul 6

               Ordinea de zi a reuniunilor

               (1) Președinții stabilesc de comun acord ordinea de zi provizorie a fiecărei reuniuni. Secretarii transmit participanților ordinea de zi provizorie și toate documentele relevante ale reuniunii cel târziu cu 15 zile lucrătoare înainte de data reuniunii.

               (2) Comitetul mixt adoptă ordinea de zi la începutul fiecărei reuniuni. Punctele care nu figurează pe ordinea de zi provizorie pot fi incluse pe ordinea de zi în cazul în care părțile convin astfel.

               (3) Președinții pot modifica, de comun acord, termenul pentru transmiterea documentelor, menționat la alineatul (1), inclusiv ordinea de zi provizorie, pentru a ține seama de cerințele procedurilor interne ale unei părți sau de urgența unei anumite chestiuni.

               Articolul 7

               Procesul-verbal

               (1) Proiectul de proces-verbal al fiecărei reuniuni a comitetului mixt se întocmește după reuniune. Proiectul de proces-verbal menționează deciziile luate, recomandările adoptate și concluziile convenite.

               (2) Procesul-verbal este adoptat de comitetul mixt în cadrul următoarei reuniuni.

               (3) Odată aprobat, procesul-verbal al reuniunii este semnat de președinți și fiecare parte păstrează în evidențele sale câte un exemplar original sau scanat.

               Articolul 8

               Procedura scrisă

               Atunci când este necesar și justificat, recomandările și deciziile comitetului mixt pot fi adoptate prin procedură scrisă. În acest scop, președinții își transmit proiectele de măsuri pentru care este solicitat avizul comitetului mixt, care poate fi apoi confirmat prin schimb de corespondență. Cu toate acestea, oricare dintre părți poate solicita convocarea comitetului mixt pentru a discuta chestiunea în cauză.

               Articolul 9

               Deliberări

               (1) Comitetul mixt adoptă decizii și recomandări prin consensul părților.

               (2) Deciziile sau recomandările comitetului mixt se intitulează „Decizia” sau, respectiv, „Recomandarea”, fiind urmate de un număr de ordine, de data adoptării și de o descriere a obiectului lor.

               (3) Deciziile și recomandările comitetului mixt sunt semnate de către președinți.

               (4) Deciziile adoptate de comitetul mixt sunt puse în aplicare de părți în conformitate cu propriile proceduri interne.

               (5) Deciziile adoptate de comitetul mixt pot fi publicate de părți în publicațiile oficiale ale fiecăreia dintre ele. Recomandările sau orice alte acte adoptate de comitetul mixt pot fi publicate în cazul în care părțile convin astfel. Fiecare parte păstrează un exemplar original sau scanat al deciziilor și recomandărilor.

               Articolul 10

               Grupurile de lucru

               (1) Comitetul mixt poate institui și superviza grupuri de lucru tehnice care să asiste comitetul mixt în îndeplinirea sarcinilor sale. Mandatul unui grup de lucru este inclus într-o anexă la decizia de înființare a respectivului grup de lucru. Mandatul poate cuprinde, printre altele, componența grupului de lucru.

               (2) Grupurile de lucru sunt alcătuite din reprezentanți ai părților.

               (3) Grupurile de lucru își desfășoară activitatea sub autoritatea comitetului mixt, căruia îi prezintă un raport după fiecare reuniune. Ele nu pot lua decizii, dar pot transmite recomandări comitetului mixt.

               (4) Comitetul mixt poate decide în orice moment să dizolve orice grup de lucru existent, să îi modifice mandatul sau să înființeze noi grupuri de lucru care să îl asiste în îndeplinirea sarcinilor sale.

               Articolul 11

               Cheltuielile

               (1) Părțile sunt responsabile pentru plata propriilor cheltuieli ocazionate de participarea lor la reuniunile comitetului mixt și ale grupurilor de lucru, inclusiv cheltuielile cu personalul, de călătorie și de ședere, precum și cheltuielile poștale și de telecomunicații.

               (2) Cheltuielile aferente organizării din punct de vedere material a reuniunilor sunt suportate de partea care găzduiește reuniunea.

               ______________________